b'\n_START_ARTICLE_\nKazali\xc5\xa1te Bochum\n_START_PARAGRAPH_\nKazali\xc5\xa1te Bochum (njem. Schauspielhaus Bochum) naziv je gradskoga kazali\xc5\xa1ta u njema\xc4\x8dkom gradu Bochumu, smje\xc5\xa1tenog u gradskoj op\xc4\x87ini K\xc3\xb6nigsallee. Jedno je od najve\xc4\x87ih i najpresti\xc5\xbenijih kazali\xc5\xa1ta u cijeloj Sjevernoj Rajni-Vestfaliji.\n_START_SECTION_\n1907. \xe2\x80\x93 1945.\n_START_PARAGRAPH_\nArhitekt Clemens Erlemann, graditelj \xc4\x8detvrti Bochum-Ehrenfeld, napravio je planove za izgradnju prijeko potrebnog gradskog kazali\xc5\xa1ta. Bochum je po\xc4\x8detkom 20. stolje\xc4\x87a do\xc5\xbeivio vrhunac ekonomskog buma, stoga novci nisu bili problem pri izgradnji kazali\xc5\xa1ta. Gradnju je jedino ko\xc4\x8dilo nerije\xc5\xa1eno pitanje zemlji\xc5\xa1ta na kojemu je nekada bilo staro kazali\xc5\xa1te. Rje\xc5\xa1avanjem zemlji\xc5\xa1nog spora 1906., grad izdaje dozvolu za gradnju novoga kazali\xc5\xa1ta. Gradsko kazali\xc5\xa1te Bochum gra\xc4\x91eno je dvije godine (1907. \xe2\x80\x93 1908.) prema nacrtima Clemensa Erlemanna i Paula Englera. Nakon sve\xc4\x8danoga otvorenja najve\xc4\x87eg kazali\xc5\xa1ta u Ruhrskoj oblasti, na kazali\xc5\xa1nim su daskama izvedene mnoge premijere poznatih kazali\xc5\xa1nih \xc5\xa1kola. Zbog \xc4\x8destih gostovanja uglednih kazali\xc5\xa1nih \xc5\xa1kola, Gradsko kazali\xc5\xa1te Bochum dobilo je nadimak Appollo Theatre. Nadimak se nije dugo odr\xc5\xbeao, jer je kazali\xc5\xa1te s dolaskom Prvoga svjetskoga rata imalo sve vi\xc5\xa1e ekonomskih pote\xc5\xa1ko\xc4\x87a._NEWLINE_Bombardiranja na slijepo u kasnim ve\xc4\x8dernjim satima imali su za cilj poga\xc4\x91anje gospodarskih objekata. No \xc4\x8desto su stradale stambene gra\xc4\x91evine i javne ustanove. Tako je i tijekom u\xc4\x8destalih bombardiranja 1914. Gradsko kazali\xc5\xa1te Bochum najprije o\xc5\xa1te\xc4\x87eno, a zatim i razoreno do temelja. Ipak, ve\xc4\x87 po\xc4\x8detkom 1915. kazali\xc5\xa1te je obnovljeno, prema planu k\xc3\xb6lnskog arhitekta i zaljubljenika u kazali\xc5\xa1te Carla Moritza. Preure\xc4\x91ivanjem su elementi art nouveaua zamijenjeni onima iz razdoblja klasicizma. Tijekom Prvoga svjetskoga rata na pozornici Gradskoga kazali\xc5\xa1ta Bochum gostovala je kazali\xc5\xa1na dru\xc5\xbeina iz D\xc3\xbcsseldorfa. Krajem Prvoga svjetskoga rata Bochum se po\xc4\x8dinje urbanizirati po uzoru na D\xc3\xbcsseldorf. Saladin Schmitt bio je prvi intendant Gradskoga kazali\xc5\xa1ta i Bochumskog simfonijskog orkestra, koji je u kazali\xc5\xa1tu odr\xc5\xbeao i nekoliko koncerata. Na repertoaru su bile skladbe Wolfganga Amadeusa Mozarta, Ludwiga van Beethovena i Petra Ilji\xc4\x8da \xc4\x8cajkovskoga. Saladin Schmitt je tako\xc4\x91er bio redatelj, scenarist i ravnatelj Bochumske gluma\xc4\x8dke \xc5\xa1kole._NEWLINE_Prilikom strahovitoga zra\xc4\x8dnoga napada 4. studenoga 1944. na Bochum, gotovo do temelja je razorena zgrada Gradskoga kazali\xc5\xa1ta.\n_START_SECTION_\n1945. do danas\n_START_PARAGRAPH_\nZa vrijeme rekonstrukcije i obnove kazali\xc5\xa1ta, osam su se godina (1945.-1953.) predstave odr\xc5\xbeavale u Gradskom parku u tzv. Parkhaus. Tek potkraj 1940-ih po\xc4\x8delo se planirati obnovu kazali\xc5\xa1ta. Uprava grada Bochuma je projekt obnove povjerila arhitektu Gerhardu Moritzu Graubneru, a radovi na obnovi zapo\xc4\x8deti su 1. lipnja 1951. Obnova zgrade dovr\xc5\xa1ena je 15. kolovoza 1953, a prva je predstava u novom Kazali\xc5\xa1tu Bochum odigrana 23. rujna._NEWLINE_Sama dvorana kazali\xc5\xa1ta polukru\xc5\xbena je oblika s nekoliko stotina ure\xc4\x91enih sjedala, izgledom podsje\xc4\x87aju\xc4\x87i na mali amfiteatar. Polukru\xc5\xbenim oblikom dvorane se pozornica pribli\xc5\xbeila gledateljima. Kazali\xc5\xa1te Bochum najstarije je njema\xc4\x8dko kazli\xc5\xa1te sa ovakvim stilom umutra\xc5\xa1njega rasporeda, \xc4\x8dime je skinuta tzv. \xc5\xbeeljezna zavjesa izme\xc4\x91u glumaca i publike u njema\xc4\x8dkoj kazali\xc5\xa1noj scenografiji._NEWLINE_Osim dvorane kazali\xc5\xa1te sadr\xc5\xbei i garderobu za posjetitelje, kavanu i salon, a kazali\xc5\xa1te obiluje i balkonima, stilski ukra\xc5\xa1enim kamenim kipovima kao potpornjima i njema\xc4\x8dkim baroknim i rokoko ukrasima. U dvorani se nalazi poznati zlatni barokni luster, \xc4\x8desto zvan lukovice tulipana, negda\xc5\xa1nje blago Bochumske vlastele. U kazali\xc5\xa1tu se nalazi i mala izlo\xc5\xbeba vrijedne ostav\xc5\xa1ine, koju posjetitelji mogu razgledati nakon predstave. Nakon obnove kazali\xc5\xa1ta slijedila je obnova dvorane, tzv. Kammerspiele. Obnova je zapo\xc4\x8dela 1966., a iste godine, u listopadu 1966. otvorena je s kapacitetom od 410 sjeda\xc4\x87ih mjesta._NEWLINE_Intendant Hans Schalla je 1950-ih i 1960-ih godina 20.stolje\xc4\x87a postavio djela poznatih suvremenih kazali\xc5\xa1nih autora i teatrologa poput Jeana-Paula Sartrea, Samuela Becketta ili Georgesa Sch\xc3\xa9had\xc3\xa9a. Njegov koncept naslijedio je Peter Zadek sa izvedbom poznatoga Revuea (Mali \xc4\x8dovjek - a \xc5\xa1to sada?). Na kazli\xc5\xa1nim daskama odigrala se i Lilia Ferenca Moln\xc3\xa1ara, Menschen im Hotel i Rosa von Praunheim autora Vickia Bauma i predstava Salom\xc3\xa9 Oscara Wildea. Ove vrlo poznate kazali\xc5\xa1ne predstave glumili su Hannelore Hoger, Rosel Zech, Ulrich Wildgruber, Hermann Lause, Fritz Schediwy i Herbert Gr\xc3\xb6nemeyer._NEWLINE_1972. je intendant Peter Zadek otvorio tre\xc4\x87u, manju dvoranu, koja mo\xc5\xbee slu\xc5\xbeiti kao studio za produkciju. Vrhunac kazai\xc5\xa1te do\xc5\xbeivljava 1980-ih, pod vodstvom Mraza Peymanna. Njegov su Bochumski kazali\xc5\xa1ni ansambl brojile zvijezde kazali\xc5\xa1ne scene: Gert Voss, Kirsten Dene i Traugott Buhre, koje su podigle kazali\xc5\xa1te na savezni rang. Peymann je tako\xc4\x91er stavljao naglasak na suvremene autore poput Thomasa Bernharda, Heiner M\xc3\xbcller i Peter Turrini._NEWLINE_Nakon Peymannova opro\xc5\xa1taja u Be\xc4\x8du, Frank Patrick Steckel preuzeo je mjesto intendanta u kazali\xc5\xa1tu. On je u kazali\xc5\xa1te doveo redatelje poput Andrea Bretha i J\xc3\xbcrgena Goscha prvi puta u Bochum, uvode\xc4\x87i novitete na kazali\xc5\xa1nu pozornicu. Kazali\xc5\xa1te je za njegova mandata ugostilo mnoge premijere i nekoliko praizvedbi doma\xc4\x8dih autora._NEWLINE_1995. kazali\xc5\xa1te je preuzeo dotad namla\xc4\x91i intendant Leander Haussmann u cijeloj Njema\xc4\x8dkoj. On je te\xc5\xbeio da sa svojim kolegama i redateljeima J\xc3\xbcrgenom Kruseom i Dimiterom Gotscheffom modernizira kazali\xc5\xa1te i privu\xc4\x8de vi\xc5\xa1e publike, koja je kazali\xc5\xa1te sve vi\xc5\xa1e po\xc4\x8dela mijenjnati za kino. Njegov logo blistavo srce i mla\xc4\x91a gluma\xc4\x8dka postava privukli su i mla\xc4\x91e generacije gledatelja, \xc5\xa1to nije bilo uspjelo njegovu prethodniku. Za njegova mandata za Kazali\xc5\xa1te u Bochumu znalo se u cijeloj Njema\xc4\x8dkoj, te je bilo podignuto na razinu dr\xc5\xbeavnog kazali\xc5\xa1ta._NEWLINE_Poslije njega mjesto preuzima "mla\xc4\x91ahni" 37-godi\xc5\xa1njak Matthias Hartmannm, koji se posvetio ogla\xc5\xa1avanju i produkciji. Nastaviv\xc5\xa1i voditi politiku svojega pretodnika u kazali\xc5\xa1te je privla\xc4\x8dio sve generacija, a posebno se posvetio najmla\xc4\x91ima. Za njih je \xc4\x8desto organizirao \xc5\xa1kolske ture po kazali\xc5\xa1tu. Iz kazali\xc5\xa1nog \xc4\x8dasopisa vi\xc5\xa1e puta je bio progla\xc5\xa1en najboljim intendantom u Njema\xc4\x8dkoj svoga vremena. Kao i njegov prethodnik napustio je kazali\xc5\xa1te 2005. ostvariv\xc5\xa1i u njemu samo jedan mandat._NEWLINE_S po\xc4\x8detkom sezone 2005./2006. kazali\xc5\xa1te je preuzeo biv\xc5\xa1i intendant minhenskog Residenz kazali\xc5\xa1ta Elmar Gorden. On je kazali\xc5\xa1te vodio i u sklopu projekta Europska prijestolnica kulture pod nazivom RUHR 2010. Novi ravnatelj na po\xc4\x8detku sezone 2010./2011. je Anselm Weber, biv\xc5\xa1i direktor Essenskog kazali\xc5\xa1ta.'